Predsednik Tomislav Nikolić uz rakiju i pečenje proveo je vikend u Bajčetini dok je Srbija plivala u vodi, saznaje „Blic“. Ali to želi da sakrije.

„Tendenciozni“ volonteri sa beogradskog Ušća: Predsedniče, gde si bio za vikend

Kako nam je otkrio jedan od saradnika predsednika, Nikolić je još u petak po podne stigao u Bajčetinu.

- U subotu od ranog jutra je pekao rakiju „tomovaču“, a u nedelju je bilo posebno slavlje jer je imao neke vrlo važne goste. Ražanj se pušio tokom čitavog jutra - otkriva naš izvor.

Ovu informaciju proverili smo u Predsedništvu Srbije. Za savetnicu predsednika Stanislavu Pak imali smo samo dva pitanja: gde je predsednik bio prošlog vikenda? Šta je predsednik radio prošlog vikenda. Evo odgovora:

- Vaša pitanja su nastavak kampanje protiv predsednika, koju vodite čak i u vreme katastrofalne nesreće koja je zadesila Srbiju. Predsednik je u subotu bio u diplomatskoj komunikaciji sa šefovima država Slovenije, RS, Belorusije i Azerbejdžana, što direktno što preko kabineta. Istovremeno je koordinirao aktivnosti oko prikupljanja humanitarne pomoći ugroženim područjima. Pomoć je ugroženima stigla u ponedeljak u vidu 27 šlepera ukupne vrednosti veće od 400.000 evra. A u utorak je stigla pomoć iz Azerbejdžana kao realizacija dogovora dva predsednika. U nedelju je predsednik bio domaćin najbližem saradniku šeika koji je obećao pomoć od 10 miliona evra - kaže Stanislava Pak.

Ali, i dalje nema odgovora gde je bio predsednik bio prošlog vikenda. Međutim, nije samo „tendenciozni ‘Blic‘“ tražio predsednika. Na društvenim mrežama građani su postavljali isto pitanje jer je bilo očigledno da Nikolića nema, a poplave uništavaju gradove. Tako je grupa volontera kod beogradskog ušća ispisala vrećama punim peska: „Gde je Toma?“

Predsednik je u ponedeljak odneo pomoć u Krupanj, a sutra će u Parizu sa francuskim predsednikom razgovarati o pomoći Srbiji.